b'\n_START_ARTICLE_\nKonstant\xc3\xadnos Stefan\xc3\xb3poulos\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nStefan\xc3\xb3poulos syntyi Patraksessa Peloponnesoksella vuonna 1926. H\xc3\xa4n opiskeli oikeustiedett\xc3\xa4 Ateenan yliopistossa ja toimi lakimiehen\xc3\xa4 vuosina 1954\xe2\x80\x931974. Stefan\xc3\xb3poulos asettui ensimm\xc3\xa4isen kerran ehdolle Kreikan parlamenttiin vuonna 1958 puolueenaan kansallisradikaali unioni Ethnik\xc3\xad Rizospastik\xc3\xad \xc3\x89nosis (ERE), ja h\xc3\xa4net valittiin parlamentaarikoksi ensimm\xc3\xa4isen kerran vuonna 1964. H\xc3\xa4net valittiin parlamenttiin uudelleen Uusi demokratia (ND) -puolueesta vuosina 1974, 1977, 1981 ja 1985. Vuosina 1981\xe2\x80\x931985 h\xc3\xa4n toimi parlamentin sihteerist\xc3\xb6ss\xc3\xa4 ja puolueensa ryhm\xc3\xa4puhujana._NEWLINE_Stefan\xc3\xb3poulos toimi useissa eri ministerinteht\xc3\xa4viss\xc3\xa4 Konstant\xc3\xadnos Karamanl\xc3\xadsin hallituksissa vuosina 1974\xe2\x80\x931981. H\xc3\xa4n erosi Uudesta demokratiasta vuonna 1985 ja perusti oman puolueen Dimokratik\xc3\xad Anan\xc3\xa9osi (DIANA). H\xc3\xa4net valittiin parlamenttiin puolueesta vuonna 1989, ja h\xc3\xa4n toimi puolueen puheenjohtajana sen lakkauttamiseen vuonna 1994 saakka._NEWLINE_Stefan\xc3\xb3poulos valittiin presidentiksi riippumattomana ehdokkaana 8. maaliskuuta 1995. H\xc3\xa4n voitti tuolloin parlamentin kolmannen \xc3\xa4\xc3\xa4nestyksen 181 \xc3\xa4\xc3\xa4nell\xc3\xa4 300:sta. H\xc3\xa4n astui virkaan 10. maaliskuuta. Stefan\xc3\xb3poulos valittiin presidentiksi uudelleen 8. helmikuuta 2000. Tuolloin h\xc3\xa4n voitti ensimm\xc3\xa4isen \xc3\xa4\xc3\xa4nestyksen 269 \xc3\xa4\xc3\xa4nell\xc3\xa4 l\xc3\xa4sn\xc3\xa4 olleesta 298:sta. 13. elokuuta 2004 presidentti Stefan\xc3\xb3pouloksella oli kunnia avata Ateenan olympialaiset.'